# Guerzenneu Breih-Izel/Deviz étré Matelin ha Julian, perhindour er Mañnéguen (Parrèz Guénin)

| ◄ Er Mambreu hag er Galon | Deviz étré Matelin ha Julian, perhindour er Mañnéguen (Parrèz Guénin) | Guerzen kannet e Kiberén (1928) ► |
Julian, labourér doar a vro er mor e gav ar é hent é tonet d’er gér ag er Mannéguen un dén ag é gornad hanùet Matelin. Hennen a houlen getou é men é ma bet : « Er Mannéguen é on bet » e reskond Julian, ha ean e lar de Vatelin er péh en des guelet ha kleúet é hobér é berhinded.
* Matelin
* Deùéh mat d’oh, kanderù Julian.
* Huézein e bret ;
* Edan en tumdér ag en han,
* Men é oh bet ?
* Kavet e hues un hent kalet.
* Amzér ponér,
* Ha neoah m’hou kuél é vonet
* Koutant d’er gér.
* Julian
* Ia koutant on, o Matelin.
* Guir é laret.
* Me zou bet é parréz Guénin
* E perhinded.
* Er Huerhiéz ag er Mañnéguen,
* Me mam santél,
* En des cheleuet me feden
* En hé chapél.
* Er Mañnéguen em es pedet
* A greiz kalon,
* Ha get Doué em es reseúet
* Ur guir pardon ;
* Chetu perak é on joéius,
* O Matelin,
* Gloér de Vari, gloér de Jézus
* Eit birùikin !
* Matelin
* Konz e hret d’ein a dreu neué
* Ne houien ket
* En devoé Mari ér vro-sé
* Ur léh choéjet.
* Me ven eué monet, Julian,
* D’er Mañnéguen,
* Monet genoh er blé ketan
* E garehen.
* Mes laret d’ein penaus é ma
* Er chapél sé
* Saùet d’en Intron Varia
* Ar ur mañné ;
* Penaus é ma er Barréz-hont,
* Guénin hanùet,
* Petra e hues guélet duhont
* Tré ma oh bet.
* Julian
* — Matelin kéh, me hrei aben
* Hou volanté,
* Mes un herrad Ar hoaskeden
* Damb de azé.
* A vro Guénin get plijadur
* E konzein d’oh ;
* E Breih ne gavér a dra sur
* Ur vro kaèroh.
* Er Mañnéguen e vé guélet
* Pèl tro ha tro,
* E ben ihuél e zou saùet
* A drest er vro :
* Ar lein é ben el ur gouron
* Chapél Mikél
* E lar d’emb ol, perhinderion :
* « Sellet ihuél. »
* Izéloh eit chapél Mikél
* Ar en dichen,
* E ma iliz Intron santél
* Er Mañnéguen.
* Doh er sau-hiaul ag er Manné
* Hui hé guélou
* Sauet a houdé pemp kant vlé :
* Bout zou guersou
* Arlerh en histoér, érgannen.
* E lar eué
* Penaus bamnoz ar en dosten
* Epad ur blé
* E oé bet guélet, ó burhud,
* Ur splandér guen
* E ligerné dirak en dud
* El ur stiren.
* Kent pèl amzér, er Guénizion
* Gredus er fé,
* E saù ou chonj bet en Intron
* Stiren en Né ;
* Ind e lar : « Er Huerhiéz santél,
* Mari, mam Doué,
* E houlen genemb ur chapél
* Ar er mañné.
* Nezé en dud ag er barréz
* Bras ha bihan,
* E labour aveit er Huerhièz
* Keti-ketan,
* Aveit seùel ar en dosten
* Un iliz gaèr
* D’en Intron ag er Mannéguen
* Mam hur Salvér.
* Matelin
* — Doh hou kleuet, kanderù Julian,
* Ne chuéhan ket
* Mes un dra hoah e houlennan,
* Mar er gouiet :
* Perak é hanùér Mañnéguen
* Er mannė-sé.
* Emen en des vennet dichen
* Rouañnéz en Né ?
* Julian
* A houdé ma oé bet guélet
* Ur splandér guen
* E ligernein de noz perpet
* Ar en dosten,
* Er Mañnéguen, chetu en hanù
* Reit d’er mañné
* Emen e oé guèlet guen-kann
* Er splandér-sé.
* A chapel er Huerhièz Vari
* Konzamb bremen :
* Ne gaveet hañni èldi
* Er hornad-men.
* Kalz a barrézieu én ur bro
* Em es hantet,
* Ur chapél éldi pèl ardro
* Ne gavan ket.
* Ti en Intron e zon kuhet
* E kreiz gué bras,
* Ar en deval é ma saùet
* Durheit d’en dias ;
* Ag én or dal betag er hér
* Hemb poén erbet,
* Er béleg étal en autér
* E vé guélet.
* Tostig tra de viùen er hér
* En tu d’er lein
* Limaj er Huerhièz e huélér
* Ar ur tron mein :
* En Intron get hé mab Jézus
* Ar hé divréh
* E zeval ur sel truhéus
* Ar nomb dalbéh.
* Azé doh limaj er Huerhiéz
* Hur mam karet
* Eleih a dud é kreiz ou gloéz
* En des pedet.
* E kevér en ol mizérieu
* Lan a druhé
* Mari en des séhet dareu
* Hé bugalé.
* Doh er balustr é vé guélet
* Ur limajig
* En ur vouistr guir é ma cherret
* Ar un daulig.
* E vokein d’er limajig-sé,
* Liés a huéh,
* Tud klan en des kavet get Doué
* Iéhed kentéh.
* Doh er vangoér em es lénet
* Ar un daulen
* En induljanseu dakoret
* Er Mañnéguen,
* Dakoret d’er berhinderion
* Eit birùikin
* De houil merh ha sul er pardon
* E gourhelin.
* En déieu-sé mar kovéset
* Hou péhédeu
* Er Mañnéguen e kavéet
* Induljanseu
* Reit é kours er Honsil a Drant
* D’er fidéled
* Aveit ou dégas berùidant
* D’er perhinded.
* En drivet sul tost d’en uigent
* E gourhelin
* Deit de bardon er Mañnéguen,
* O Matelin ;
* Hui e gavou get Mam Jézus,
* Hou mam eué
* Er madeu kaer ha présius,
* Greseu en Né.
* Kenavo d’en Intron santél
* P’em es laret,
* Betag iliz Mikél arbél
* Em es krappet ;
* Enou er blein ag er manné
* Ihuél d’er lein,
* O na hamet é sellen mé
* Tro-ha-tro d’ein !
* Kaeret ur vro e vé guélet
* Ag er léh-sé !
* En deulegad ne chuéhant ket
* E guirioné,
* A pe sellant a drest Pluniaù
* Pél én amzér
* Kelùen, Laudek, Noal, Sant Téliau
* Hag er Voustoér.
* Doh er saù-hiaul é huélèr Nein,
* Bignén, Kolpeu,
* Mouriek, Remungol ha Plérin,
* Kalz a vroieu ;
* Guélet e vé doh er hreiz-dé
* Gregam, Lanvaud,
* Doareuiér er Chapél-Neué,
* Kamors ha Baud.
* Doh er huh-hiaul borhig Guénin,
* En ur flangen
* E zou un hantér-leù hemb kin
* Doh en dosten.
* En iliz borh e gavan brau,
* En tour eùé.
* Ne huélan ket kalz én ou saú
* Braùoh eité
* Izél d’en dias chetu en stér,
* Evel hanùet
* E rid é kreiz er pradeuiér
* Hemb trouz erbet ;
* Hi e dremen a gam-droieu
* Er héauten glas
* Eit kas ataú hé houlenneu
* Bet er mor bras.
* Matelin
* Erhoalh, Julian, e hues laret,
* Trugéré d’oh !
* Arlerh Guénin ne huélér ket
* Ur vro kaëroh.
* Monet e hrein, mar plij get Doué,
* D’er Mañnèguen.
* Kemér en hent me garehé
* Bremen aben.
* Mès me hortei devéhatoh,
* Miz gourhelin
* Eit monet ar ur dro genoh
* De vro Guénin.
* Parréz Guénin, eurus parréz,
* Doar beniget,
* Hi e zou parréz er Huerhiéz,
* Hé léh karet.